b"\n_START_ARTICLE_\nSant Pere Sasserra\n_START_SECTION_\nSituaci\xc3\xb3\n_START_PARAGRAPH_\nEst\xc3\xa0 situada al nord-est del municipi, en un petit tur\xc3\xb3, a la carena de la serra que fa de parti\xc3\xb3 d'aig\xc3\xbces: la Riera de Biosca i la de Padollers, al sud, i la Riera de Lloberola al nord. A causa d'aquesta posici\xc3\xb3 al fil de la carena i de la seva considerable altitud sobre el nivell del mar, relativament superior a les serres que l'envolten, la seva silueta s'albira i es destaca des de tots els voltants, sobretot des dels altiplans de la Segarra._NEWLINE_Al seu torn, des de l'indret, es gaudeix d'una singular panor\xc3\xa0mica: des de les \xc3\xa0mplies planures de la Segarra i Urgell, al sud, fins als alterosos vessants dels Prepirineus: a ponent (Montsec i Auben\xc3\xa7) i al nord (Pic de Turp, Tossal de Cambrils, Port del Comte, etc.)_NEWLINE_A tocar hi passa la carretera C-451 (de Biosca a Solsona), des de la que s'accedeix a l'esgl\xc3\xa9sia per una pista que es deriva, pujant, a la dreta, al km. 36,9.\n_START_SECTION_\nDescripci\xc3\xb3\n_START_PARAGRAPH_\nConstrucci\xc3\xb3 formada per una nau acabada a l'est per un santuari de planta rectangular. Als costats de l'obertura de l'absis hi ha dos arcosolis buidats al mur; els seus arcs de mig punt arrenquen de l'arc d'obertura de l'absis i de sengles columnes coronades per capitells decorats amb motius geom\xc3\xa8trics. La porta d'acc\xc3\xa9s, situada a la fa\xc3\xa7ana sud, consta de dues arquivoltes, la m\xc3\xa9s exterior de les quals forma una mena de guardapols amb ornamentaci\xc3\xb3 esculpida que recolza sobre l'extrem de dues impostes suportades per columnes i capitells. Tant les impostes com els capitells presenten una decoraci\xc3\xb3 de fulles de palmeta invertida. En aquesta mateixa fa\xc3\xa7ana, coronada per un campanar d'espadanya de tres ulls, s'obre una finestra d'arc de mig punt d'una sola esqueixada. Dos contraforts reforcen el mur nord._NEWLINE_Cal dir que l'edifici, mereixedor de millor sort, es troba en un lamentable estat ru\xc3\xafn\xc3\xb3s dif\xc3\xadcilment recuperable.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nLa parr\xc3\xb2quia de Sant Pere Sasserra depenia del monestir de Sant Lloren\xc3\xa7 de Morunys. L'esgl\xc3\xa9sia est\xc3\xa0 documentada des del 1050, quan ja consta entre els b\xc3\xa9ns del monestir de Sant Lloren\xc3\xa7 de Morunys, que tingu\xc3\xa9 durant tota l'edat mitjana importants possessions en aquest indret. El 1268 el prevere Guillem Sasserra sign\xc3\xa0 un document atorgat per Berenguer de Camporrells, que era senyor de Vallferosa i altres llocs ve\xc3\xafns. L'esgl\xc3\xa9sia, tot i ser inicialment parr\xc3\xb2quia, esdevingu\xc3\xa9 m\xc3\xa9s tard una sufrag\xc3\xa0nia de la parr\xc3\xb2quia de Vallferrosa. Ho fou fins a 1910. L'any 1911, per\xc3\xb2, se suprimiren les misses i el bisbe determin\xc3\xa0 que s'hi an\xc3\xa9s tan sols en les festes principals. Segons documentaci\xc3\xb3 l'esgl\xc3\xa9sia rom\xc3\xa0nica fou reformada els segles XIII i XIV. Havia estat coneguda tamb\xc3\xa9 com a Sant Pere de Padollers (Padollers \xc3\xa9s el nom d'una casa ve\xc3\xafna)."